text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 7 юли 2014 година
  за изменение на Решение 2003/467/ЕО във връзка с обявяването на Естония за държава членка, официално свободна от ензоотична левкоза по говедата
  (нотифицирано под номер С(2014) 4547)
  (текст от значение за ЕИП)
  (2014/441/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално приложение Г, глава I, точка Д към нея,
  като има предвид, че:
  (1)
  Директива 64/432/ЕИО се прилага по отношение на търговията с говеда и свине в рамките на Съюза. В нея се определят условията, при които дадена държава членка или регион на държава членка могат да бъдат обявени за официално свободни от ензоотична левкоза по говедата по отношение на стадата говеда.
  (2)
  В приложение III към Решение 2003/467/ЕО на Комисията (2) се изброяват държавите членки и техните региони, които са обявени за официално свободни от ензоотична левкоза по говедата.
  (3)
  Естония представи на Комисията документация, доказваща, че съответните изисквания за установяване на статут на държава членка, официално свободна от ензоотична левкоза по говедата, предвидени в Директива 64/432/ЕИО, са спазени по отношение на цялата ѝ територия.
  (4)
  След като бе направена оценка на представената от Естония документация, тази държава членка следва да бъде обявена за официално свободна от ензоотична левкоза по говедата.
  (5)
  Поради това приложение III към Решение 2003/467/ЕО следва да бъде съответно изменено.
  (6)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Приложение III към Решение 2003/467/ЕО се изменя в съответствие с приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 7 юли 2014 година.